text: Små jyske sygehuse frygter politisk studehandel i Region Syddanmark
  03 april 2016 kl. 16.16
  Forlydender om at regionspolitikerne fra Venstre og Socialdemokraterne har fredet sygehusene på Fyn i forbindelse med besparelserne i Region Syddanmark skaber nu frygt hos forkæmperne for de små jyske sygehuse.
  Fyens Stiftstidende erfarer, at regionspolitikerne fra Venstre og Socialdemokraterne har fredet sygehusene på Fyn i forbindelse med regionens spareplan.
  Og den fynske fredning forplanter sig nu over Lillebælt til jysk frygt for, at det så betyder lukning af de små sygehuse i Tønder, Grindsted og Give.
   Gerda Jørgensen, formand for Give Udviklingsråd, som kæmper for at bevare Give Sygehus, frygter at blive offer for en politisk studehandel.
  - Hvis det allerede, inden høringen er sat i gang, er aftalt at frede sygehusene på Fyn, så har de jo holdt os hen med snak og for nar, siger Gerda Jørgensen til TV SYD.
  Formanden for Region Syddanmark Stephanie Lose (V) og sundhedsudvalgets formand Poul-Erik Svendsen (S) afviser begge over for TV SYD, at der allerede er truffet beslutning om at frede sygehusene på Fyn.
  